**ÁLLÁSFOGLALÁS**

Állásfoglalás a Logisztikai Park Kft. (3300 Eger, Hevesy S. u. 35.) tulajdonában lévő ivóvíz és szennyvízvezeték Önkormányzat részére történő térítésmentes átadására vonatkozó kérelmére.

A kérelmező Logisztikai Park Kft. a kérelem elbírálásához szükséges vizsgálatokat elvégezte, a kért dokumentumokat benyújtotta.

A meglévő hálózatok kivitelezése több mint 40 éve valósult meg, a vízi létesítmény értékcsökkenése évi 2% (számvitelileg 50 év a teljes elhasználódása), amely következtében a műszaki állapot üzemképességének megtartása jelentős ráfordításokat eredményezhet.

A hálózatok jelentős része nem önkormányzati tulajdonban lévő területen található, több magánszemély és gazdasági társaság tulajdonában lévő ingatlanon áthaladva csatlakoznak a Kőlyuk utcai városi hálózatba. A bekötő és belső utak mindegyike Gazdasági társaságok tulajdonában és kezelésében van. Így gyakorlatilag egy belső, saját hálózat átadásáról szól a kérelem. A gravitációs szennyvíz-vezeték kamerás vizsgálata szerint vannak kontrás (nem megfelelő lejtéssel épített) szakaszok. A szennyvízhálózaton lévő átemelőhöz távfelügyelet szükséges, illetve maga az átemelőakna a Tengelyközmű Kft. elzárt területén található. További problémát okoz, hogy a hálózat keresztezi a csapadékvíz-elvezető csatorna nyomvonalát.

A kérelmező által megküldött adatszolgáltatás szerint a vízfogyasztás az alábbiak szerint alakul:

* Tengely-Közmű Kft. vízfogyasztása: 4500 m3/év
* Logisztikai Park Kft. vízfogyasztása: 100-120 m3/év
* lakossági vízfogyasztás: ~ 60 m3/hó, azaz ~ 720m3/év
* összesen: 5300-5400 m3/év.

Az ivóvíz és a szennyvíz hálózatra a (0715/4. hrsz. alatti ingatlanon élő) lakók a tulajdonos beleegyezésével kötöttek rá.

A kérelemmel érintett hálózatok Önkormányzati tulajdonba történő átvétele műszakilag nem javasolt, a hosszútávú üzemeltetése jelentős felújítási és átalakítási költségeket eredményezhet, amelyet a műszaki dokumentációk áttanulmányozását és helyszíni bejárást követően az üzemeltetővel (Heves Megyei Vízmű Zrt.) közösen állapítottunk meg.

A teljes területi egységet érintő nagyobb volumenű, átfogóbb fejlesztés során lehetne kialakítani azt a víziközmű hálózatot, amely biztonsággal el tudja látni a jelenlegi és a később felmerülő ivóvízellátási és szennyvízelvezetési igényeket.

Eger, 2024. november 06.

**Lovász Imre**

irodavezető